# Приручник за Делфин

Петер
Пенц

    peter.penz@gmx.at

Орвил
Бенет

    &Orville.Bennett.mail;

Мајкл
Остин

    tuxedup@users.sourceforge.net

Дејвид
Едмундсон

    kde@davidedmundson.co.uk

Алан
Бланчфлауер
Франк
Рајнингхаус

    frank78ac@googlemail.com

Часлав
Илић

    caslav.ilic@gmx.net

превод
2006
Петер Пенц
2006
Орвил Бенет
Мајкл Остин
2009
Франк Рајнингхаус
&FDLNotice;
13. 6. 2011.
1.6.9 (КДЕ 4.7.0)

Делфин је подразумевани менаџер фајлова у КДЕ‑у којем је главна пројектна водиља употребљивост.

КДЕ
Делфин
менаџер фајлова
фајл
управљање

## Увод

Делфин је подразумевани менаџер фајлова у КДЕ‑у, који тежи побољшању употребљивости корисничког сучеља. Делфин се ограничава само на управљање фајловима, док је К‑освајач (подразумевани менаџер фајлова у КДЕ‑у 3) универзални прегледач и приказивач многих типова фајлова који се може користити и за управљање фајловима.

Овакав приступ развоју омогућава усредсређеност при оптимизацију сучеља, строго у намену управљања фајловима.

Проблеме на које наиђете, или жеље за новим могућностима, можете упутити ауторима преко дијалога за пријаву грешака. Њему се приступа или дугметом за подешавање Делфина на десној страни траке алатки у подразумеваном режиму без траке менија, или кроз ставку менија Помоћ Пријави грешку... када је трака менија приказана.

## Употреба Делфина

### Корисничко сучеље Делфина

Наредни снимак екрана приказује Делфиново подразумевано корисничко сучеље:

Снимак екрана Делфиновог подразумеваног корисничког сучеља.
Делфиново подразумевано корисничко сучеље.

Делфиново подразумевано корисничко сучеље.

Подразумевано корисничко сучеље чине следећи елементи:

- Трака алатки, преко које се брзо приступа често коришћеним радњама. Може се прилагодити кликом десним дугметом миша на њу па избором Подеси траке алатки..., избором Подеси траке алатки... из менија на дугме за подешавање десно у траци алатки, или преко главног менија Поставке Подеси траке алатки....

  Снимак екрана Делфинове траке алатки.
  Подразумевана трака алатки.

  Ставке на траци алатки за које је икона довољна за разумевање наредбе немају текст поред иконе. Ово се може изменити десним кликом и избором ставке под Приказ текста. Дугме за подешавање Делфина десно у траци алатки види се само када је трака менија сакривена.

- Трака локације, која у сваком тренутку приказује путању текуће фасцикле. Може се пребацивати између два режима, за детаље погледајте одељак о траци локације.

- Приказ, који набраја све фајлове и фасцикле у текућој фасцикли.

- Панел Места, који даје брзи приступ обележеним локацијама и дисковима или другим медијумима. Клик десним отвара контекстни мени за уређивање, додавање, сакривање и уклањање ставки.

- Трака стања. Наводи име, величину и тип фајла над којим миш тренутно лебди, или број и величину тренутно изабраних фајлова. Десно стоји клизач увеличања, којим се може подешавати величина икона у приказу.

- Трака менија (подразумевано сакривена), која даје приступ свим наредбама и поставним опцијама. Погледајте преглед наредби за списак свих наредби по менијима. Трака менија се може сакрити и приказати помоћу Прикажи траку менија у менију Поставке и преко дугмета за подешавање Делфина (CtrlM).

- Додатни панели података, фасцикли, терминала и претраге, подразумевано су сакривени. Више информација потражите у одељку о панелима.

### Делфинов приказ

#### Коришћење приказа

Приказ набраја све фајлове и фасцикле у текућој фасцикли. Њима се може приступати и руковати на различите начине:

- Фајл или фасцикла може се отворити левим кликом миша (или двокликом, ако је укључено Двоклик отвара фајлове и фасцикле у одељку Навигација у поставкама).

- Десни клик на ставку или празну област око ставки позива контекстни мени који нуди неке честе радње над ставком или текућом фасциклом.

- Ако се лево дугме притисне над ставком и задржи, ставка се може превући у другу фасциклу у текућем приказу или у други Делфинов приказ (у другом прозору Делфина или у истом прозору када је приказ подељен, в. ниже), ради премештања, копирања или стварања симболичке везе. Ставке се могу превући чак и у други програм како би се отвориле у њему.

Делфин памти историјат посећених фасцикли. За кретање уназад и унапред кроз историјат можете користити дугмад на траци алатки:

Снимак екрана Делфинове траке алатки.
Дугмад за назад и напред на траци алатки.

Дугмад за напред и назад у траци алатки служе за кретање кроз историјат.

#### Изгледа Делфиновог приказа

Трака алатки садржи дугмад за управљање изгледом приказа:

Снимак екрана Делфинове траке алатки.
Дугмад траке алатки којима се управља изгледом приказа.

Дугмад траке алатки којима се управља изгледом приказа.

Све поставке описане у наредном, као и друге опције које се тичу нпр. ређања фајлова у текућој фасцикли, могу се изменити кроз мени Приказ и у дијалогу својстава приказа. Подразумевано се ове поставке памте за сваку фасциклу понаособ; ово понашање може да се измени у одељку Опште у поставкама.

##### Режими приказа

Прва три дугмета на горњем снимку екрана мењају Делфинове режиме приказа.

- У приказу са иконама, који је подразумеван, фајлови су представљени иконом која одражава тип фајла, а потфасцикле иконом фасцикле.

- У приказу са детаљима, садржај фасцикле представљен је списком који наводи име, величину и последњу измену сваке ставке. Још колона се може додати десним кликом на заглавље колона.

  Приказ у детаљима нуди опцију Прошириве фасцикле, која се може укључити у одељку Начини приказа у поставкама. Ова опција активира стаблолики приказ текуће фасцикле: свака потфасцикла се може „раширити“ кликом на дугме + крај ње.

- Приказ у колонама омогућава истовремено гледање више нивоа структуре фасцикли. Клик на потфасциклу отвара ново окно крај десне ивице текућег, са садржајем те потфасцикле.

##### Преглед

Када се активира Преглед, иконе почињу да одражавају конкретан садржај фајла или фасцикле. На пример, слике за икону имају свој умањени преглед.

##### Подела

Кликом на Подели добијају се два приказа, која могу да приказују садржаје различитих фасцикли. Ово може бити згодно за премештање и копирање фајлова.

#### Бирање ставки у приказу

Ставке у приказу могу се бирати на неколико начина. Пошто се изабере група ставки, све радње, попут Исеци, Копирај, Премести у смеће или превлачења, односе се на све изабране ставке.

##### Бирање ставки мишем

- Кликните левим дугметом миша негде у приказу и развуците правоугаоник око групе ставке пре него што пустите дугме. Овим ћете изабрати све ставке унутар правоугаоника, очистивши претходни избор. Ако је током бирања притиснут тастер Shift, претходни избор се задржава.

- Ако држите тастер Ctrl кад кликнете на ставку левим дугметом, стање изабраности те ставке се обрће. Ако држите Ctrl при развлачењу правоугаоника око групе ставки, како је описано изнад, обрће се стање изабраности свих ставки унутар правоугаоника.

- Ако је притиснут тастер Shift у тренутку кад на ставку кликнете левим дугметом миша, биће изабране све ставке између текуће и оне на коју је претходно кликнуто.

- Ако је укључено Обележивач избора под језичком Понашање у одељку Опште у поставкама, појављује се мало дугме + или - у горњем левом углу ставке над којом лебди миш. Кликом на овај знак, редом, бирате ставку или је искључујете из избора.

##### Бирање ставки тастатуром

- Ако притиснете тастер стрелице, PageUp, PageDown, Home или End, бира се нова текућа ставка а претходни избор се чисти.

- Ако држите Ctrl док притискате један од поменутих тастера, избор остаје неизмењен.

- Ако држите Shift док притискате један од поменутих тастера, биће изабране све ставке између претходне и нове текуће ставке.

- Ако држите CtrlSpace, обрће се стање изабраности текуће ставке.

- CtrlA изабира све ставке у приказу.

- CtrlShiftA обрће стање изабраности свих ставки у приказу.

### Трака локације

Трака локације, која се простире дуж врха Делфиновог приказа, наводи путању до текуће фасцикле. Трака локације нуди два режима.

#### Режим мрвица

У режиму „мрвица“, који је подразумевани, свако име фасцикле у путањи до текуће фасцикле представља дугме на које може да се кликне ради брзог отварања те фасцикле. Даље, клик на симбол „>“ десно од фасцикле позива мени из којег можете брзо отворити потфасциклу те фасцикле.

Икона испред путање, на коју се може кликнути у оба режима, отвара мени за брзи приступ „местима“ и складишним медијумима. Места можете додавати и уређивати, детаље потражите у одељку о панелу Места.

Снимак екрана са траком локације у режиму мрвица.
Трака локације у режиму мрвица.

Трака локације у режиму мрвица.

#### Режим уређивања

Док је трака локације у режиму мрвица, леви клик на сиву област десно од путање пребацује је у режим „уређивања“, у којем се путања може уређивати тастатуром. Назад у режим мрвица прелазите левим кликом на симбол штикле десно од траке локације.

Снимак екрана са траком локације у режиму уређивања.
Трака локације у режиму уређивања.

Трака локације у режиму уређивања.

### Панели

Делфин омогућава постављање неколико панела покрај приказа. Могу се укључити кроз Приказ Панели. Панел можете преместити на други положај, чак и изван прозора, кликом на његов наслов и превлачењем (панели морају бити претходно откључани).

#### Места

Панел Места подразумевано стоји на левој страни прозора, и приказује све локације које сте обележили. Такође набраја дискове и друге медијуме прикачене на рачунар.

Фасцикла се најлакше додаје у панел места тако што је превучете на панел. Поред тога, можете кликнути десним унутар панела и изабрати Додај ставку... из контекстног менија.

#### Подаци

Панел Подаци даје више података о изабраној ставци (или о ставци над којом тренутно лебди миш), као што су величина, тип и датум последње измене. Такође садржи већи преглед садржаја изабране ставке и омогућава њено оцењивање, додавање ознака и коментара.

#### Фасцикле

Панел Фасцикле приказује структуру фајл система у облику стабла; приказ садржи само фасцикле. Левим кликом на фасциклу отварате је у Делфиновом приказу.

#### Терминал

Овај панел садржи терминал, који ће бити отворен на фасцикли тренутно приказаној у Делфину. При промени фасцикле у активном приказу ажурираће се и радна фасцикла терминала (обрнуто не важи, промена фасцикле у терминалу неће се одразити на Делфинов приказ). Терминал ради само над локалним медијумима.

#### Претрага

Панел претраге пружа врло удобан начин за сужавање погодака претраге у комбинацији са траком тражења.

Али је такође можете користити самостално, на пример да нађете све слике измењене током протекле седмице, са било којом оценом и означене као одмор.

Претрагу започињете тако што изаберете један или више типова фајлова (документи, аудио, видео, слике), временски период, оцену и ознаку (ако сте дефинисали неке).

Ова могућност захтева да су у погону сервиси Непомука и Стригија. Поставу система можете проверити у модулу Претрага површи у Системским поставкама, под категоријом Изглед и понашање радног простора.

### Брзи савети

Следе неки савети за ефикасније коришћење Делфина.

#### Брзо обележавање

Да бисте брзо додали обележивач за текућу фасциклу у панелу Места, кликните десним на радни простор и изаберите Додај у Места из контекстног менија.

#### Тражење фајлова и претрага у фајловима

Делфином се могу тражити фајлови и претраживати њихов садржај. Ако притиснете CtrlF или изаберете Уређивање Нађи... , отвориће се трака тражења са поставком да тражи у текућој фасцикли и свим потфасциклама. Претрага ће започети чим почнете да куцате у поље за тражење. Тражење фајлова и садржаја у фајловима. Тражење фајлова и садржаја у фајловима.

Тражење фајлова и садржаја у фајловима у Делфину.

Претрага не разликује величину слова и не захтева спољашње џокере (`*foo*` и `foo` значе исто), али можете користити џокере унутар израза за претрагу. `*` поклапа један или више знакова, а `?` тачно један знак.

Ова могућност ради у садејству са сервисима Непомука и Стригија, а ако они нису у погону, покреће се У/И захват ради добијања резултата претраге.

Опција Свуда, када су сервиси Непомука и Стригија активни, тражи кроз све индексиране фасцикле. Када ови сервиси нису активни, претрага почиње од корисникове домаће фасцикле.

Алтернативно, можете употребити панел претраге за тражење фајлова Непомуком или ограничавање претраге на изабране фајлове.

#### Монтирање складишних медијума

Складишни медијум се брзо монтира кликом на уређај у панелу Места. Тада ће се монтирати и отворити у Делфину.

#### Опозив радњи

Делфин уме да опозива измене учињене фајловима. На пример, ако пошаљете фајл у смеће, то се може опозвати и фајл вратити на првобитну локацију. Радњу опозивате притиском CtrlZ или избором Уређивање Опозови: (назив акције) из менија.

#### Пакетно преименовање фајлова

Делфином је могуће преименовати више фајлова истовремено. Сваки фајл ће добити задато име, укључујући број, нпр. `слика‑1.jpg`, `слика‑2.jpg`, `слика‑3.jpg`. Ово може бити корисно нпр. за слике начињене дигиталним фотоапаратом.

Да бисте фајлове пакетно преименовали, прво изаберите оне које треба преименовати. То можете учинити левим кликом и развлачењем правоугаоника око жељених фајлова пре него што пустите дугме, или држањем тастер Ctrl и кликтањем на сваки жељени фајл појединачно (за више детаља подсетите се одељка о бирању ставки). Потом отворите дијалог за пакетно преименовање притиском F2 или кроз мени Фајл Преименуј....

Затим унесите име које желите да фајлови добију. У имену мора бити присутан знак #. Фајлови ће затим бити преименовани, при чему знак # бива замењен различитим бројем за сваки фајл.

#### Поређење изабраних фајлова

Ако је инсталиран програм К‑поређење, можете га употребити да проучите разлике између два фајла.

Прво изаберите фајлове које треба упоредити, а затим позовите К‑поређење кроз Алатке Упореди фајлове. К‑поређење ће се покренути и приказати разлике међу фајловима.

#### Филтрирање фајлова

Делфин може да филтрира фајлове, тј. да прикаже само оне ставке чије име садржи задати текст. На пример, ако желите да видите само МП3 фајлове у фасцикли, можете унети филтер `.mp3`; тада ће из приказа нестати сви фајлови чија имена не садрже `.mp3`.

Фајлове филтрирате тако што прво активирате филтерску траку, или притиском CtrlI или кроз мени Алатке Филтерска трака , а затим у њу унесете текст по којем се филтрира. Филтерска трака се касније може искључити притиском на Esc или левим кликом на икону Сакриј филтерску траку.

## Подешавање Делфина

Поставке Делфина могу се сврстати у две групе:

- Поставке које одређују опште понашање Делфина. Могу се мењати у дијалогу за подешавање.

- Поставке које одређују како Делфин приказује садржај фасцикле. Ове поставке се називају својствима приказа и задају се помоћу дугмади траке алатке, менија Приказ и дијалога Својства приказа. У подразумеваној постави, својства приказа се памте по свакој фасцикли, али се Делфин може подесити и да користи заједничка својства приказа за све фасцикле, кроз одељак Опште у поставкама.

### Делфинов дијалог за подешавање

Дијалог за подешавање отварате помоћу Поставке Подеси Делфин... у менију у главном прозору Делфина. Поставке су подељене у неколико група, којима приступате кликтањем на одговарајућу икону на левој страни дијалога.

#### Покретање

Ова група садржи поставке које одређују изглед Делфина на покретању. Снимак екрана са опцијама покретања у Делфиновом дијалогу за подешавање. Поставке покретања.

Опције покретања у Делфиновом дијалогу за подешавање.

- Домаћа фасцикла је фасцикла која се отвара по покретању. Локација ове фасцикле може се непосредно унети или изабрати кроз дијалог који се добија кликом на дугме са иконом фасцикле. За домаћу фасциклу се може задати и текућа или подразумевана локација (што је корисникова системска домаћа фасцикла) кликом на одговарајуће дугме.

- Подељени приказ одређује да ли је Делфинов приказ подељен по покретању или не.

- Трака локације се може уређивати одређује да ли ће трака локације бити у режиму уређивања по покретању. У супротном ће бити у режиму мрвица. Детаље о овим режимима потражите у одељку о траци локације.

- Ако је попуњено Пуна путања у траци локације, трака локације у режиму мрвица наводи потпуну путању текуће локације. Иначе се наводи скраћена верзија путање када почиње једним од места са панела Места.

- Филтерска трака одређује да ли се по покретању види филтерска трака. Више детаља потражите у одељку о филтерској траци.

#### Режими приказа

Ова група садржи поставке којима се утиче на понашање Делфинових режима приказа. Трима режимима приказа приступа се преко траке језичака на врху (Иконе, Детаљи, и колоне). Снимак екрана са поставкама приказа у иконама у Делфиновом дијалогу за подешавање. Поставке режима приказа.

Поставке режима приказа у Делфиновом дијалогу за подешавање.

##### Заједничке поставке за све режиме

За сва три режима приказа важе неке заједничке поставке:

- Клизачи којима се одређује величина икона. Величине подразумевано или Преглед користе се, редом, када су прегледи искључени или укључени. Приметите да се величина икона лако може мењати клизачем увеличања у траци стања, ако је укључена одговарајућа опција у одељку Опште у поставкама.

- Поставка за фонт коришћен у режимима приказа: може се изабрати или системски или посебан фонт.

Поставке које важе само за поједине режиме приказа изложене су испод.

##### Иконе

Поред заједничких поставки за све режиме, приказ у иконама има следеће поставке:

- У одељку Текст:

  - Број редова: је број редова текста који стоји покрај иконе. Ако је име фајла или фасцикле предугачко да би стало у задати број редова, биће скраћено и додаће му се „...“ на крају.

  - Ширина текста: одређује највећу ширину која је допуштена за текст ставке.

- У одељку Мрежа:

  - Ако се Распоред постави на врсте или колоне, ставке ће бити поређане, редом, по врстама слева надесно или по колонама одозго надоле.

  - Размак у мрежи задаје растојање између ставки у приказу.

##### Детаљи

Поред заједничких поставки за све режиме, приказ у детаљима има још једну поставку:

- Ако је укључено Прошириве фасцикле, приказ у детаљима ће показивати садржај свих потфасцикли текуће фасцикле у облику стабла. Грана стабла се може раширити или сажети кликом на дугмад < или v поред жељене потфасцикле.

##### Колоне

Поред заједничких поставки за све режиме, приказ у колонама има још једну поставку:

- Поставка Ширина текста: задаје ширину сваке колоне у приказу.

#### Навигација

Ова група поставки одређује како ради кретање кроз структуру фасцикли и кроз архиве. Снимак екрана са поставкама кретања у Делфиновом дијалогу за подешавање. Поставке кретања.

Поставке кретања у Делфиновом дијалогу за подешавање.

- Делфин се може подесити да отвара ставке једним кликом миша (Један клик отвара фајлове и фасцикле) или двокликом (Двоклик отвара фајлове и фасцикле). У потоњем случају, један клик изабира фајл или фасциклу.

- Ако је укључено Отварај архиве као фасцикле, архиве ће бити отваране унутар Делфина уместо у спољашњим програмима.

- Ако се укључи Отварај фасцикле при превлачењима, током превлачења ставке мишем кратко лебдење над фасциклом отвориће ту фасциклу. Ово омогућава брзо премештање и копирање ставки у фасцикле које су неколико нивоа ниже у хијерархији фасцикли.

#### Сервиси

Ова група нуди избор сервиса који се дају у подменију Радње Делфиновог контекстног менија (који се добија десним кликом на фајл или фасциклу).

Дугметом Преузми нове сервисе... можете добавити још сервисних менија.

Ако сте инсталирали Делфинов прикључак за Гит или Субверзију (из модула `kdesdk`), јавља се додатна група Системи за управљање верзијама. Ако су ови прикључци укључени и уђете у фасциклу под управљањем верзијама, видећете иконе верзионог стања (локално измењено, ажурно, итд.), а контекстни мени садржаће додатне ставке (предавање, ажурирање, додавање, уклањање, итд.)

Делфин се мора поново покренути када се ове поставке измене.

#### Смеће

Ова група поставки одређује понашање смећа. Снимак екрана са поставкама смећа у Делфиновом дијалогу за подешавање. Поставке смећа.

Поставке смећа у Делфиновом дијалогу за подешавање.

- Фајлови се могу брисати аутоматски када су старији од подешеног броја дана.

- Величина смећа може бити ограничена на подесиви удео величине диска. Када се ограничење достигне, може се издати упозорење или се аутоматски обрисати најстарији или највећи фајлови.

#### Опште

Ова група поставки одређује опште понашање Делфина. Подељена је у четири подгрупе, којима се приступа преко траке језичака на врху. Снимак екрана са општим поставкама у Делфиновом дијалогу за подешавање. Опште поставке.

Опште поставке у Делфиновом дијалогу за подешавање.

##### Језичак Понашање

- У одељку Својства приказа може се подесити да ли се својства приказа складиште за сваку фасциклу посебно или се за све фасцикле користе иста својства.

- У одељку Тражи потврду при може се подесити да ли се приказују дијалози упозорења пред радње које могу бити штетне.

- Ако се укључи Преименовање на лицу места, при преименовању фајла или фасцикле не приказује се дијалог, већ име може да се уреди непосредно у приказу.

- При лебдењу мишем над фајлом или фасциклом појављује се мали прозор са подацима о ставци ако је укључено Облачићи.

- Обележивач избора даје мало дугме + или - изнад иконе ставке када се над њоме лебди мишем. Овим дугмадима се ставка може изабрати или искључити из избора.

- Природно ређање ставки одређује како се ређају ставке у приказу. Ако се ова опција укључи, редослед ређања у следећем примеру биће

  1. фајл‑1,

  2. фајл‑2,

  3. фајл‑10.

  Ако се искључи, добија се обично алфабетско ређање, односно

  1. фајл‑1,

  2. фајл‑10,

  3. фајл‑2.

##### Језичак Прегледи

Под овим језичком можете подесити који типови фајлова имају прегледе. Такође можете задати највећу величину фајла до које се праве прегледи, и да ли се користе сличице угнежђене у самим фајловима.

Ако се прегледи укључе за фасцикле, икона фасцикле ће показивати прегледе неколико фајлова у њој.

##### Језичак Контекстни мени

Под овим језичком можете изабрати да ли се наредбе Обриши, Копирај у и Премести у јављају у контекстном менију који се добија десним кликом на фајл или фасциклу.

##### Језичак Трака стања

Под овим језичком се подешавају неке допунске ставке за траку стања, под условом да је довољно широка:

- Клизач увеличања, који служи за брзу измену величине икона.

- Трака која показује колико је простора остало на текућој јединици.

### Својства приказа фасцикле

Наредне поставке одређују како се садржај фасцикле приказује у Делфину, и подразумевано се складиште засебно за сваку фасциклу:

- Режим приказа (иконе, детаљи, колоне).

- Ређање ставки, одређено редоследом (растуће, опадајуће) и атрибутом (име, величина...) по којем се ређа.

- Међусобно ређање фајлова и фасцикли — да ли се фасцикле ређају испред фајлова?

- Прегледи — да ли се приказују уместо икона (на основу поставки под језичком Прегледи у Делфиновом општим поставкама)?

- Да ли су ставке груписане у приказу са иконама?

- Да ли се виде скривени фајлови?

- Који се додатни подаци (поред имена) наводе у приказу са иконама и са детаљима?

Својства приказа се могу подесити кроз мени Приказ, а нека (попут режима приказа) и преко дугмади на траци алатки.

#### Дијалог својстава приказа

Снимак екрана са дијалогом својстава приказа. Дијалог својстава приказа.

Дијалог својстава приказа.

Дијалог својстава приказа користи се за брзо мењање више својстава одједном. Измене могу важити за текућу фасциклу, за текућу фасциклу и све њене потфасцикле, или чак за све фасцикле, у зависности од избора начињеног у одељку Примени својства приказа на.

Ако се укључи Ова својства приказа су подразумевана, изабрана својства приказа биће примењивана на све фасцикле које немају сопствена прилагођена својства.

## Преглед наредби

Трака менија подразумевано није приказана. Све радње описане овде можете извести или дугмадима траке алатки, или ставкама у менију који се добија дугметом за подешавање Делфина на траци алатки.

### Трака менија у главном прозору Делфина

#### Мени Фајл

Фајл Направи

  Ствара нову ставку (попут фасцикле или текстуалног фајла) у текућој фасцикли.

CtrlN Фајл Нови прозор

  Отвара нови прозор Делфина.

CtrlT Фајл Нови језичак

  Отвара нови језичак.

CtrlW Фајл Затвори језичак

  Затвара текући језичак.

F2 Фајл Преименуј...

  Преименује тренутно изабране ставке.

Delete Фајл Премести у смеће

  Премешта тренутно изабране ставке у смеће.

ShiftDelete Фајл Обриши

  Трајно брише тренутно изабране ставке. То значи да се не премештају у смеће и не могу се повратити.

AltEnter Фајл Својства

  Приказује дијалог са подацима о тренутно изабраним ставкама.

CtrlQ Фајл Напусти

  Напушта Делфин.

#### Мени Уређивање

CtrlZ Уређивање Опозови

  Опозива последњу радњу изведену Делфином.

CtrlX Уређивање Исеци

  Исеца тренутно изабране ставке.

CtrlC Уређивање Копирај

  Копира тренутно изабране ставке.

CtrlV Уређивање Налепи садржај клипборда...

  Налепљује копиране или исечене ставке у текућу фасциклу. Ако клипборд не садржи фајлове или фасцикле, садржај клипборда (попут текста или слике) биће налепљен као нови фајл.

CtrlF Уређивање Нађи...

  Отвара траку тражења. Унесите израз за претрагу у поље, па изаберите тражење по имену или садржају фајла, почев од текуће фасцикле или свуда.

CtrlA Уређивање Изабери све

  Бира све фајлове и фасцикле у текућој фасцикли.

CtrlShiftA Уређивање Изврни избор

  Бира све неизабране ставке, а поништава избор изабраних, у текућој фасцикли.

#### Мени Приказ

Ctrl+ Приказ Увеличај

  Увећава иконе у радном приказу.

Ctrl- Приказ Умањи

  Умањује иконе у приказу.

Приказ Начин приказа

  Пребацује на режим приказ у иконама (Ctrl1), детаљима (Ctrl2) или колонама (Ctrl3).

Приказ Поређај по (доступно само у приказу икона)

  Мења редослед ређања ставки: по имену, величини, дозволама, власнику, групи, типу, одредишту везе или путањи. Обрнути редослед може се задати ставком опадајуће, док прво фасцикле задаје да се фасцикле ређају пре фајлова.

Приказ Допунски подаци

  Приказује додатне податке, као величину, датум, дозволе, власника, групу, типу, одредишту везе или путањи, у различитим приказима.

Приказ Преглед

  Даје симболички преглед садржаја фајла у различитим режимима приказа.

Приказ По групама

  Приказује садржај текуће фасцикле груписан по атрибуту изабраном под Поређај по (доступно само у режиму приказа са иконама).

Alt. Приказ Скривени фајлови

  Приказује све скривене фајлове и потфасцикле у текућој фасцикли.

F3 Приказ Подели

  Укључује и искључује подељени приказ.

F5 Приказ Учитај поново

  Поново учитава текућу фасциклу.

Приказ Заустави

  Зауставља учитавање садржаја текуће фасцикле.

Приказ Панели

  Укључује и искључује различите панеле: Места (F9), Подаци (F11), Фасцикле (F7), Терминал (F4) и Претрага (F12). Закључај панеле сакрива заглавље панела са натписом и два дугмета, како би се уштедело на простору, и панел се више не може померати. Откључај панеле враћа заглавље и омогућава померање панела налево или надесно, или чак изван главног прозора.

CtrlL Приказ Трака локације Уредива локација

  Пребацује траку локације између два режима, режима мрвица и режима уређивања.

F6 Приказ Трака локације Замени локацију

  Пребацује траку локације у режим уређивања (ако већ није у њему) и изабира целу локацију тако да се може брзо заменити.

Приказ Подеси својства приказа...

  Отвара дијалог својстава приказа.

#### Мени Кретање

Altгоре Кретање Горе

  Пребацује на фасциклу изнад текуће.

Altлево Кретање Назад

  Пребацује на претходно прегледану фасциклу.

Altдесно Кретање Напред

  Опозива радњу кретања уназад.

AltHome Кретање Домаћа

  Пребацује на корисникову домаћу фасциклу.

Кретање Недавно затворени језичци

  Даје списак недавно затворених језичака, одакле се могу поново отворити.

#### Мени Алатке

CtrlI Алатке Филтерска трака

  Укључује и искључује филтерску траку.

ShiftF4 Алатке Отвори терминал

  Отвара Конзолу у оквиру текуће фасцикле.

Алатке Упореди фајлове

  Упоређује тренутно изабране фајлове К‑поређењем.

Алатке Удаљено кодирање

  Нуди ручни избор кодирања које се користи за удаљену везу.

#### Мени Поставке

CtrlM Поставке Прикажи траку менија

  Сакрива и приказује траку менија.

Поставке Прикажи траку алатки

  Сакрива и приказује траку алатки.

Поставке Подеси пречице...

  Отвара дијалог за подешавање пречица.

Поставке Подеси траке алатки...

  Отвара дијалог за подешавање трака алатки.

Поставке Подеси Делфин...

  Отвара дијалог за подешавање Делфина.

#### Мени Помоћ

&help.menu.documentation;

## Разна питања

Да ли је Делфин заменио К‑освајач?

Делфин није замишљен као супарник К‑освајачу. Док је К‑освајач универзални прегледач, који може да приказује ХТМЛ странице, текстуалне документе, фасцикле и још пуно тога, Делфин се усредсређује на функцију менаџера фајлова. Овакав приступ омогућава оптимизацију корисничког сучеља за ту једну намену.

Како могу да се укључим у развој Делфина?

Најлакши начин је обратити се програмерима Делфина е‑поштом. Пишите Петеру Пенцу (главном програмеру) како мислите да можете помоћи, колико времена можете посветити, и он ће вас упутити на даље кораке. За побољшавање документације можете такође писати Петеру Пенцу.

Адресу е‑поште Петера Пенца можете наћи на главној страници документације, или у одељку заслуга.

Како подносим извештаје о грешкама?

Званични канал за подношење извештаја о грешкама је КДЕ‑ов систем за праћење грешака, коме се приступа преко http://bugs.kde.org.

Како подносим захтеве за могућностима?

Званични канал за подношење захтева за могућностима је КДЕ‑ов систем за праћење грешака, коме се приступа преко http://bugs.kde.org.

## Заслуге и лиценца

Делфин

(програм) © 2005–2011, Петер Пенц peter.penz@gmx.at

Доприносиоци:

- Цветослав Људмилов ludmiloff@gmail.com

- Стефан Монов logixoul@gmail.com

- Мајкл Остин tuxedup@users.sourceforge.net

- Орвил Бенет &Orville.Bennett.mail;

(документација) © 2005, Петер Пенц peter.penz@gmx.at

(документација) © 2006, Орвил Бенет &Orville.Bennett.mail;

(документација) © 2006, Мајкл Остин tuxedup@users.sourceforge.net

(документација) © 2009, Франк Рајнингхаус frank78ac@googlemail.com

Превео Часлав Илић caslav.ilic@gmx.net.

&underFDL; &underGPL;

## Како набавити Делфин

Делфин је део пакета `kdebase`, који чини основни део КДЕ‑а.

Инструкције за набављање КДЕ‑а потражите на http://www.kde.org.

За више информација о Делфину можете посетити http://dolphin.kde.org или http://userbase.kde.org/Dolphin.

&documentation.index;